F'Kunsill b'maġġoranza Nazzjonalista bħalma hu l-Kunsill Lokali ta' San Pawl il-Baħar, mhux faċli li min ikun f'minoranza jimbotta 'l quddiem dak li hu fl-aħjar interess taċ-ċittadin. Minkejja dan, il-kunsilliera Laburisti, tul dawn l-aħħar sentejn wettqu dak kollu mistenni minnhom u aktar. Dan għaliex li mhix għal pressjoni tagħhom kif ukoll għal interventi li jagħmlu mal-Gvern, ċerti affarijiet ma kienu jsiru qatt. Dan kuntrarju għat-tmexxija Nazzjonalista fejn minflok żiedet l-impenn tagħha pjuttost ċaħdet lir-residenti minn affarijiet li kienu mdorrija bihom taħt tmexxija Laburista. Fost l-iktar li jissemma' huwa l-mod kif is-sindku preżenti ċaħħdet numru kbir ta' residenti milli jkomplu jinqdew mill-uffiċċju tal-Kunsill f'Buġibba, li kien infetaħ fi żmien it-tmexxija Laburista. Dan bi skuża li ma kellhiex ħaddiema li setgħu joperaw dan l-uffiċċju. Ilment ieħor li wieħed jisma' b'persistenza mingħand sidien ta' negozju u familji hu dwar in-nuqqas ta' ħeġġa mill-Kunsill biex jiżżejjen il-lokal fi żmien il-festi tal-Milied. Tant hu hekk illi li ma kienx għall-għajnuna li tat l-Awtorità Maltija għat-Turiżmu, Triq it-Turisti kienet tibqa' bla tiżjin u dwal tal-Milied. Jingħad li dan ma sarx mhux għax m'hemmx flus imma għax kollox tħalla għall-aħħar u ma kienx hemm kordinazzjoni biex l-affarijiet isiru fil-ħin. Problema oħra li spiss tkellmu dwarha l-kunsilliera Laburisti hija dik tal-iskart. Dwar dan, il-Kunsill baqa' passiv tant li lanqas biss kien kapaċi jipprovdi sistema ta' dawl sabiex jiġi installat apparat ta' sigurtà bħal CCTV li ġie mogħti mid-Direttorat tal-Indafa Pubblika. Dan b'kuntrast ma' Kunsilli Lokali oħra li bbenefikaw minn għotjiet simili. Wieħed irid jgħid ukoll illi li ma kienx għal dan l-istess Direttorat, is-sitwazzjoni ta' skart f'din il-Lokalità hija ferm agħar milli fil-fatt hi. L-istess passività u telqa tidher fil-playingfields ta' din il-lokalità, b'referenza partikolari għall-bandli ta' ħdejn l-iskola, illi ilhom jiġu mwiegħda mis-sindku preżenti sa mis-sena 2010. Dan hu proġett ieħor imwiegħed imma li qatt ma mmaterjalizza ruħu. Fejn jidħlu proġetti infrastrutturali, il-Kunsill ukoll naqas milli japprofitta minn aktar minn €200,000 mogħtija mill-Awtorità Maltija għat-Turiżmu għal tliet proġetti infrastrutturali fi Triq San Franġisk, Triq il-Luzzu u Triq il-Knisja. Bl-istess mod jidher li se jkunu qed jintilfu madwar €30,000 fuq proġett ta' Bike Sharing, illi kellu jkun lest f'Settembru tal-2016 u sal-lum għadu ma sar xejn. Il-kunsilliera Laburisti anki ressqu proposti sabiex il-bankini jkunu aktar aċċessibbli għall-persuni b'diżabilità, Filfatt, f'Novembru tal-2015, il-Kunsill kien approva xogħlijiet simili fuq bankini u wkoll, sal-lum għadhom ma sarux. Din il-passività tidher ukol bl-aktar mod ċar mill-fatt illi fil-ħames laqgħa ta' dan il-Kunsill, (s'issa saru kważi 30 seduta), il-Kunsill kien ħareġ sejħa ta' interess sabiex karozzi abbandunati fil-lokalità jigu mneħħija. Illum, iktar minn sena wara, għadu ma sar xejn konkret f'dan ir-rigward. Proposta tal-kunsilliera Laburisti lura fis-sena 2015 biex il-Kunsill jibda jiltaqa' mal-għaqdiet tal-lokalità sabiex jiġi stabbilit x'għajuna jista' joffri, ukoll ma mmaterjalizzax, tant li sa sena u iktar wara, għadu ma sar xejn tanġibbli. Kien ukoll imwiegħed li jsiru parks għall-klieb u l-qtates tant li dan ġie approvat. Minkejja dan, jekk wieħed idur dawra mal-lokal ma jsib l-ebda wieħed minn dawn il-parks. Fost proposti oħra li għamlu l-kunsilliera Laburisti kien hemm stenciling mal-art fuq il-bankini bil-għan li jitnaqqas il-ħmieġ tal-klieb, li jkun hemm titjib fl-organizzazzjoni ta' jum il-lokalità, xogħlijiet ta' tiswija ta' bankini u patching, titjib fit-tindif tal-lokalità u ħafna proposti oħra, illi minkejja li kien hemm qbil dwarhom mill-Kunsill, fil-konkret ma sar xejn. Dan ikompli jikkonferma kemm m' hemmx ħeġġa fit-tmexxija ta' dan il-Kunsill sabiex din il-lokalità tingħata xejra differenti mill-istat li tinsab fih bħalissa. Wieħed jista' jgħid li l-parti l-kbira ta' xogħlijiet li saru f'San Pawl il-Baħar, b'eċċezzjonijiet żgħar, saru mill-Gvern Ċentrali. Irrid infakkar, illi dan il-Kunsill ingħata żieda fl-allokazzjoni diretta tiegħu ta' kwazi €400,000 fis-sena. L-amministrazzjoni ħażina ta' dan il-Kunsill kompliet tispikka mill-fatt li tender tal-ġbir tal-iskart domestiku kien ilu skadut b'sena u kollox baqa' passiv u jsir xogħol kontra l-liġi b'direct order waħda wara l-oħra, tant li d-direct orders saru l-ordni tal-ġurnata. Il-Kunsill lanqas irnexxielu biss iżomm mal-iskadenzi tal-liġi fejn tidħol il-laqgħa ġenerali annwali tal-lokalità għas-sena 2015. Laqgħa li fiha suppost jiġu approvati l-accounts tal-Kunsill u l-business plan għas-sena li tkun ġejja. F'din il-laqgħa, ir-residenti jkunu mistiedna jisimgħu r-rapport ta' ħidma tal-Kunsill u jkollhom dritt jagħmlu skrutinju mhux biss fuq din il-ħidma imma wkoll fuq l-operat ġenerali tal-Kunsill. L-inkompetenza tat-tmexxija tidher ukoll mill-fatt illi minn total ta' sitt impjegati klerikali tal-Kunsill, erba' minnhom irreżenjaw għaliex ma setgħux jaħdmu iktar fl-ambjent ostili li kien qed jinħoloq. Dan il-Kunsill ma żammx lura milli jagħmel sinjali tat-traffiku bla approvazzjoni ta' Transport Malta. Dan meta l-istess sindku hija impjegata ma' din l-entità. Dan seta' jiġi kkonfermat minn numru ta' interventi minn Transport Malta sabiex jittneħħew dawn is-sinjali. Il-kunsilliera Laburisti kellhom u għadhom iħabbtu wiċċhom ma' irregolaritajiet oħra anki waqt is-seduti tal-Kunsill. Fost dawn kellna laqgħat li saru meta ma kienx hemm kworum kif titlob il-liġi, laqgħat li jibdew tard meta jkun hemm kworum imma l-istess kworum ma jkun jikkostitwixxi maġġoranza għas-Sindku, jiġu sospizi laqgħat għas-semplici raguni li jigi msejjaħ vot minn xi kunsillier Laburista u s-sindku tinduna li m'għandhiex maggorazna madawar il-mejda, kumitat amministrattiv fantażma li ilu iktar minn sena u nofs ma jiltaqa' bil-Kunsill jonqos li jieħu l-miżuri meħtieġa biex jinstab rimedju u bosta nuqqasijiet oħra. Dan hu l-ambjent li qed jaħdmu fih il-Kunsilliera Laburisti f'dan il-lokal fejn anki siġar li saru taħt it-tmexxija tagħhom, dan il-Kunsill ħalliehom imutu mewta naturali u r-raġuni għas-sentenza tagħhom kienet biss li nstabu ħatja li ġew imħawla minn Kunsill immexxi b'maġġoranza Laburista. Bla dubju ta' xejn, minkejja dan l-ambjent ostili, l-kunsillliera Laburisti se jkomplu jagħtu s-sehem tagħhom tul is-sentejn li ġejjin sabiex forsi fl-aħħar il-Kunsill iqum mir-raqda li jinsab fiha u jibda jwettaq dak li tassew iridu u jixirqilhom ir-residenti ta' Buġibba, tal-Qawra u ta' San Pawl il-Baħar.